## Carlos Mazón anuncia que la Generalitat assumirà la gestió del centre hospitalari Doctor Esquerdo

*** Les competències de salut mental i atenció sociosanitària, que fins ara exercia la Diputació d’Alacant, passaran a la Generalitat
* Subratlla que, des del Consell, “avancem en la dotació de mitjans en el nostre ferm compromís amb la salut mental”
* La proposta per al Centre Doctor Esquerdo inclou la cessió de tres dels quatre edificis per al seu ús assistencial, dotació de recursos humans i la reforma de les instal·lacions i la dependència funcional de la Unitat d’Estada Mitjana**

**Alacant.**

El president de la Generalitat, Carlos Mazón, ha anunciat que la Generalitat assumirà la gestió dels servicis del Centre Hospitalari Doctor Esquerdo d’Alacant. D’esta manera, el Consell es farà càrrec de la gestió que exercia fins ara la Diputació d’Alacant en matèria de salut mental i atenció sociosanitària.

El cap del Consell ha destacat “la col·laboració entre administracions” que fa realitat la reivindicació que les competències de la Diputació en salut mental i atenció sociosanitària les assumira la Generalitat, que és la competent en matèria sanitària. En este sentit, ha traslladat que, “abordar amb gran ambició, serietat i rigor les polítiques de salut mental implica la reordenació de competències”.

Així, este centre s’integrarà en la xarxa sanitària de la Generalitat i millorarà la qualitat assistencial a usuaris en salut mental, així com per a pacients crònics i de llarga estada, que comptaran amb un nou hospital a la província d’Alacant.

Mazón ha subratllat que, des del Consell, “avancem en el nostre ferm compromís amb la salut mental” perquè “la prevenció és la mare de totes les polítiques en esta matèria i l’epicentre del nostre treball”.

La proposta per al Centre Doctor Esquerdo inclou la cessió de tres dels quatre edificis per al seu ús assistencial, dotació de recursos humans i la reforma de les instal·lacions, així com la dependència funcional de la Unitat d’Estada Mitjana.

Així, disposarà d’una unitat d’Hospitalització Psiquiàtrica per a la Infància i Adolescència la qual cosa contribuïx a pal·liar l’escassetat de llits psiquiàtrics que hi ha per a menors a la Comunitat Valenciana. Mazón ha destacat que l’atenció a la infància i l’adolescència és una de les prioritats dins del Pla de salut mental i addiccions, i per a fer-ho, comptarà amb una àrea específica de tractament.

A més, es crearà l’Hospital d’Atenció a Pacients Crònics i de Llarga Estada (HACLE) i una unitat d’Hospitalització de Trastorns de la Personalitat. El centre mantindrà la Unitat d’Estada Mitjana Psiquiàtrica.

El màxim representant de l’executiu valencià ha destacat que hem “d’avançar cap a la modernitat de la prevenció, de les patologies tractades amb maduresa, amb economia d’escala i amb la col·laboració entre administracions”, perquè la salut mental és “un de les assumptes més importants i prioritaris i ens ha de conjurar a la societat i Administració pública”.

**Pla de salut mental**

Carlos Mazón ha posat el valor en les polítiques de salut mental que ha posat en marxa el Consell, “amb pressupostos, professionals, transversalitat. Amb tota la Generalitat Valenciana treballant de manera coordinada”.

Així, ha recordat algunes de les línies d’actuació del Pla de salut mental i addiccions 2024-2027 com la implantació de la infermera escolar, el psicòleg escolar o la posada en marxa dels hospitals de dia concertats.

Fecha: 29/07/2024